Die Pos | News | AfriForum maak Mookgophong skoon terwyl munisipale werkers staak
AfriForum maak Mookgophong skoon terwyl munisipale werkers staak
15 December 2017 l Die Pos-span/The Post team l Views: 167 l 4 months ago
AfriForum se Naboomspruit-tak het, in samewerking met Solidariteit Helpende Hand, op 6 en 7 Desember die dorp skoongemaak terwyl munisipale werkers vir beter salarisse gestaak het.
"Die werkers het vir langer as twee weke gestaak en die dorp was vol vullis. As die munisipaliteit nie dienste lewer nie, sal die gemeenskap moue oprol en dit self doen," het Philip van Staden, voorsitter van AfriForum se Naboomspruit-tak, gesê.
Volgens Jaco Grobbelaar, AfriForum se distrikskoördineerder vir Limpopo, is hierdie 'n goeie voorbeeld van hoe 'n betrokke gemeenskap 'n verskil kan maak. "Hierdie is 'n gemeenskap wat nie bloot toekyk hoe hul dorp onder munisipale verval ly nie, maar eerder 'n positiewe verskil maak waar die munisipaliteit versuim om sy pligte na te kom."
Grobbelaar het bygevoeg dat die tak dreigemente van munisipale amptenare oor die skoonmaakaksie ontvang het, maar dat dit hulle nie gestuit het nie. "Ons het dreigemente ontvang dat die vragmotor wat die vullis verwyder het, afgebrand sou word, maar ons sal nie toelaat dat geweldsdreigemente ons afskrik en ons daarvan weerhou om die regte ding te doen nie. Die gemeenskap van Mookgophong is geregtig op 'n skoon en netjiese omgewing en daarom sal ons aanhou om soortgelyke projekte aan te pak."
Tydens die skoonmaakaksie het veiligheidsorganisasies patrollie gery om bystand te bied indien betogers gewelddadig sou raak.